**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO**

**„DĖL KLAIPĖDOS MIESTO SAVIVALDYBĖS TARYBOS** **2010 M. LAPKRIČIO 25 D. SPRENDIMO NR. T2-330 „DĖL KLAIPĖDOS MIESTO SAVIVALDYBĖS VIETINĖS RINKLIAVOS UŽ KOMUNALINIŲ ATLIEKŲ SURINKIMĄ IR TVARKYMĄ NUOSTATŲ PATVIRTINIMO“ PAKEITIMO“**

**PROJEKTO**

**1. Sprendimo projekto esmė, tikslai ir uždaviniai.**

Sprendimo projekto tikslas – pakoreguoti Klaipėdos miesto savivaldybės tarybos 2010 m. lapkričio 25 d. sprendimu Nr. T2-330 patvirtintus Klaipėdos miesto savivaldybės vietinės rinkliavos už komunalinių atliekų surinkimą ir tvarkymą nuostatus (toliau - Nuostatai) taip, kad jie atitiktų Rinkliavų įstatyme atliktus pakeitimus, kurie įsigalioja 2020 m. liepos 1 d.

**2. Projekto rengimo priežastys ir kuo remiantis parengtas sprendimo projektas.**

2019 m. spalio 17 d. buvo priimtas įstatymas Nr. XIII-2495 dėl Lietuvos Respublikos rinkliavų įstatymo Nr. VIII-1752 12 straipsnio pakeitimo ir įstatymo papildymo 132 straipsniu (toliau – Įstatymas).

Įstatymo 12 straipsnis naujai numato, kad Savivaldybės tarybos savo sprendimu tvirtindamos rinkliavos nuostatus, nustatytų vietinės rinkliavos, nustatytos šio įstatymo 11 straipsnio 1 dalies 8 punkte, mokėtojui numatytos teikti paslaugos kokybės reikalavimus ir (ar) teikimo sąlygas (apimtį, asortimentą, terminus, periodiškumą ir kita), taip pat kriterijus ir subjektą, įgaliotą vertinti (nustatyti), ar yra (nėra) pažeisti šios paslaugos teikimo kokybės reikalavimai ir (ar) teikimo sąlygos.

Įstatymo 132 straipsniu naujai įtvirtintos sumokėtos vietinės rinkliavos grąžinimo atvejai: kai sumokėta daugiau, negu nustatyta vietinės rinkliavos nuostatuose; jeigu paslauga nesuteikta; jeigu paslauga suteikta, bet pažeidžiant vietinės rinkliavos nuostatuose nustatytus šios paslaugos kokybės reikalavimus ir (ar) teikimo sąlygas.

Tiek Tarybos 2011-11-24 sprendimu Nr. T2-370 patvirtintose Klaipėdos miesto savivaldybės komunalinių atliekų tvarkymo taisyklėse (toliau – Atliekų tvarkymo taisyklės), tiek Lietuvos Respublikos aplinkos ministro 2012-10-23 įsakymu Nr. D1-857 patvirtintuose Minimaliuose komunalinių atliekų tvarkymo paslaugos kokybės reikalavimuose (toliau – Minimalūs reikalavimai), tiek pagal Viešųjų pirkimų įstatymą sudarytose komunalinių atliekų surinkimo ir jų vežimo paslaugų teikimo sutartyse yra įtvirtinti paslaugos teikimo reikalavimai. Atsižvelgiant į Įstatymo 12 str. Savivaldybių taryboms paliktą diskrecijos teisę Nuostatuose nustatyti vietinės rinkliavos mokėtojui numatytos teikti paslaugos kokybės reikalavimus ir (ar) teikimo sąlygas ir į tai, jog paslaugos kokybės reikalavimai yra įtvirtinti aukščiau nurodytuose teisės aktuose, siūlytina Nuostatuose įtvirtinti paslaugos teikimo sąlygas, kurias pažeidus, būtų pagrindas grąžinti vietinę rinkliavą arba atitinkamai ją mažinti.

Siekiant nustatyti kokias paslaugos teikimo sąlygas įtvirtinti Nuostatuose, buvo atsižvelgta į vietinės rinkliavos mokėtojų skundus. Didžiausia dalis (apie 90 proc.) nustatytų pažeidimų ir gaunamų skundų yra dėl mišrių komunalinių atliekų konteinerių neaptarnavimo pagal grafiką ir paslaugos suteikimą siejant su rinkliavos mokėtojui sudaryta realia galimybe naudotis mišrių komunalinių atliekų surinkimo konteineriais, todėl siūloma Nuostatuose išskirti dvi paslaugos teikimo sąlygas, kurių pažeidimo atveju būtų grąžinama sumokėta rinkliava:

1. Mišrių komunalinių atliekų tvarkymo paslauga buvo teikiama nesilaikant mišrių komunalinių atliekų išvežimo grafiko, išskyrus atvejus, kai ne vėliau kaip kitą dieną buvo įvykdytas mišrių komunalinių atliekų išvežimas;

2. Vietinės rinkliavos mokėtojui neužtikrinama galimybė naudotis mišrių komunalinių atliekų konteineriu per 15 darbo dienų nuo atitinkamo jo prašymo pateikimo Administratoriui dienos.

Vietinės rinkliavos mokėtojui pranešus apie paslaugų teikimo sąlygų galimą pažeidimą Administratorius atliktų minėtų paslaugų teikimo sąlygų vertinimą, o nustatęs jų pažeidimą, apskaičiuotų mažinamą Vietinės rinkliavos dydį:

1. Pirmuoju atveju numatoma grąžinti už kiekvieną pažeidimą po 0,5 Eur, tačiau neviršijant 30 procentų tam mokestiniam laikotarpiui taikomo patvirtinto kintamosios Vietinės rinkliavos dalies dydžio. Šiuo metu Nuostatuose metinės vietinės rinkliavos kintamosios dedamosios dydis vienam mišrių komunalinių atliekų konteinerio pakėlimui sudaro 0,50 Eur. Remiantis būtinųjų sąnaudų už komunalinių atliekų tvarkymą detalizavimu siūloma nustatyti, jog sumokėtos rinkliavos dydis būtų mažinamas ne didesne dalimi, nei kintamoji rinkliavos dalis už mišrių komunalinių atliekų surinkimo paslaugą, tai yra neviršijant 30 procentų tam mokestiniam laikotarpiui taikomo patvirtinto kintamosios Vietinės rinkliavos dalies dydžio.

2. Antruoju atveju konkreti grąžinamos Vietinės rinkliavos suma apskaičiuojama mėnesiniais dydžiais atsižvelgiant į mišrių komunalinių atliekų tvarkymo paslaugos teikimo sąlygos pažeidimo per atitinkamą mokestinį laikotarpį trukmę mėnesiais. Vėlavimas per numatytą terminą užtikrinti galimybę Vietinės rinkliavos mokėtojui naudotis mišrių komunalinių atliekų konteineriu mažina kintamąją rinkliavos dalį už tiek mėnesių, kiek nebuvo užtikrinta galimybė rinkliavos mokėtojui naudotis mišrių komunalinių atliekų konteineriu.

**3. Kokių rezultatų laukiama.**

Pakeitus Nuostatus bus užtikrinta, kad vietinės rinkliavos mokėtojui, kuriam nebuvo suteikta paslauga pagal Nuostatuose įvertintas paslaugos teikimo sąlygas ar teikiant paslaugą buvo pažeistos jos teikimo sąlygos, bus grąžinta sumokėtos rinkliavos dalis pagal Nuostatuose įtvirtintus reikalavimus, atsižvelgiant į nesuteiktos paslaugos apimtis ir pobūdį.

**4. Sprendimo projekto rengimo metu gauti specialistų vertinimai.**

Dėl vietinės rinkliavos už komunalinių atliekų surinkimą ir tvarkymą nuostatų pakeitimo parengimo buvo sudaryta darbo grupė iš savivaldybės administracijos, atliekų vežėjo bei KRATC specialistų, kurios nutarimų pagrindu yra paruoštas sprendimo projektas.

Projektą derino Bendrojo, Finansų ir Teisės skyrių specialistai, Savivaldybės administracijos direktoriaus pavaduotojas, mero pavaduotojas.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Papildomas lėšų poreikis sprendimui įgyvendinti nereikalingas.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – atliekų turėtojams bus sudaryta galimybė susigrąžinti sumokėtos vietinės rinkliavos dalį atsižvelgiant į nesuteiktos paslaugos pažeidimo apimtis ir pobūdį.

Neigiamų pasekmių nėra.

PRIDEDAMA:

1. „Klaipėdos miesto savivaldybės tarybos 2010 m. lapkričio 25 d. sprendimo Nr. T2-330 „Dėl Klaipėdos miesto savivaldybės vietinės rinkliavos už komunalinių atliekų surinkimą ir tvarkymą nuostatų patvirtinimo“ pakeitimo“ lyginamasis variantas, 2 lapai;
2. 2019 m. spalio 17 d. priimtas įstatymas Nr. XIII-2495 dėl Lietuvos Respublikos rinkliavų įstatymo Nr. VIII-1752 12 straipsnio pakeitimo ir įstatymo papildymo 132 straipsniu, 2 lapai;
3. 2020 m. prognozinės Klaipėdos m. savivaldybės būtinosios sąnaudos už komunalinių atliekų tvarkymą, 2 lapai.

Aplinkosaugos skyriaus vedėja Rasa Jievaitienė